P. Osuský, poslanec: (2001-10-24):
I. Presperín, podpredseda NR SR: Je všeobecný súhlas? Nie je. Pán poslanec, dať hlasovať nemôžem, musíme dohodnúť iný postup. (Prerušenie rokovania o 12.02 hodine.) (Pokračovanie rokovania o 14.07 hodine.) I. Presperín, podpredseda NR SR: Páni poslanci, žiadam vás, aby ste prišli do rokovacej sály, budeme pokračovať v rokovaní 52. schôdze Národnej rady. Žiadam vás, aby ste prišli do rokovacej sály. Pokiaľ sa láskavo zídeme, páni poslanci, vyplním aspoň čas a privítam našich mladých ľudí z univerzity z Trnavy. Vitajte, vybrali ste si najlepší čas. (Potlesk.) Páni poslanci, prezentujte sa. (Hlasovanie.) Prítomných 68 poslancov. Vážení páni poslanci, vážené panie poslankyne, pokračujeme prvým čítaním  o vládnom návrhu zákona, ktorým sa ustanovujú podmienky vydávania aproximačných nariadení vlády Slovenskej republiky . Vládny návrh zákona ste dostali ako tlač 1190. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady č. 1319. Z poverenia vlády Slovenskej republiky návrh zákona uvedie podpredseda vlády Slovenskej republiky Ľubomír Fogaš. Prosím pána podpredsedu, aby sa ujal slova. Ľ. Fogaš, podpredseda vlády SR: Vážený pán podpredseda... (Hlasy z pléna.) I. Presperín, podpredseda NR SR: Páni poslanci, vrátime sa ešte k vládnemu návrhu zákona o verejnom ochrancovi práv . Tento návrh zákona ste dostali ako tlač 1181. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady č. 1317. Z poverenia vlády Slovenskej republiky návrh zákona uvedie podpredseda vlády Slovenskej republiky Ľubomír Fogaš. Prosím pána ministra, aby sa ujal slova. Ľ. Fogaš, podpredseda vlády SR: Vážený pán podpredseda, vážené panie poslankyne, vážení páni poslanci, z poverenia vlády Slovenskej republiky vám predkladám jeden zo zákonov, ktorého vypracovanie vyplýva priamo z Ústavy Slovenskej republiky. V demokratických krajinách sa stále vo výraznejšej miere využíva iná forma mimosúdnej ochrany na zabezpečenie ochrany práv a slobôd osôb pred zásahom orgánov verejnej správy. V súčasnosti takmer všetky demokratické krajiny v Európe, ale aj mnohé iné prevzali do svojich ústavných systémov inštitút, ktorý napomáha osobám pri ochrane ústavou garantovaných ľudských práv a slobôd. Takýmto inštitútom je inštitút verejného ochrancu práv nazývaný často tiež ombudsman. Týmto názvom sa označuje najmä v severských krajinách. Rámec na vypracovanie návrhu zákona dáva ústavný zákon č. 90/2001 Z. z., ktorým sa mení a dopĺňa Ústava Slovenskej republiky č. 400/1992 Zb. v znení neskorších predpisov. (Hlasy z pléna.) M. Andel, podpredseda NR SR: Dámy a páni, prosím o kľud v rokovacej miestnosti, aby pán podpredseda nás mohol oboznámiť s vládnym návrhom zákona. Ďakujem za pochopenie. Nech sa páči, pán podpredseda, máte slovo. Ľ. Fogaš, podpredseda vlády SR: Ďakujem, pán podpredseda. Novelizáciou ôsmej hlavy Ústavy Slovenskej republiky sa zakotvuje inštitút verejného ochrancu práv. Podľa čl. 151a ods. 1 Ústavy Slovenskej republiky verejný ochranca práv je nezávislý orgán, ktorý sa v rozsahu a spôsobom ustanoveným zákonom podieľa na ochrane základných práv a slobôd fyzických osôb a právnických osôb pri konaní, rozhodovaní alebo nečinnosti orgánov verejnej správy, ak je ich konanie, rozhodovanie alebo nečinnosť v rozpore s právnym poriadkom alebo princípmi demokratického a právneho štátu. Takýmto osobitným zákonom je práve predložený návrh zákona o verejnom ochrancovi práv. Z ústavného rámca, ktorý vymedzuje postavenie a pôsobnosť prokuratúry a postavenie a pôsobnosť verejného ochrancu práv, je zrejmé, že prokuratúra v Slovenskej republike je konštituovaná ako univerzálny orgán ochrany zákonnosti a ako orgán ochrany objektívneho práva, ako orgán, ktorý koná vo verejnom záujme, a že verejný ochranca práv je konštituovaný ako orgán ochrany subjektívnych práv. Už na tomto mieste chcem povedať, že prijatím tohto návrhu zákona sa stane vlastne právna ochrana subjektívnych a objektívnych práv komplementárnou a že dá sa povedať, že ochranca sa stane jednou z významných súčastí posilnenia právnych záruk fungovania Slovenskej republiky. Predmetom pripraveného návrhu zákona je právna úprava postavenia verejného ochrancu práv, podrobnosti o voľbe a odvolávaní verejného ochrancu práv, o jeho pôsobnosti, o podmienkach výkonu jeho funkcie, spôsob právnej ochrany a uplatňovanie práv fyzických osôb a právnických osôb. Verejný ochranca práv je volený Národnou radou, ktorú o svojej činnosti aj informuje, a svojej funkcie sa ujíma po zložení sľubu do rúk predsedu. Obligatórne predpoklady na výkon a zánik výkonu funkcie verejného ochrancu práv vyplývajú z ústavného vymedzenia. Aj preto diskusie na tému, či je možné, aby tento návrh zákona stanovil ďalšie podrobnosti alebo ďalšie podmienky, ktoré musí spĺňať ten, kto kandiduje, sú jednoducho za nami v súvislosti so schválením návrhu novely ústavy. Do tejto funkcie býva spravidla aj v iných krajinách ustanovovaný skúsený právnik, ktorý je známou objektívnou, nestrannou a odborne erudovanou osobnosťou s osobitnými znalosťami v oblasti verejnej správy a s osobitnými znalosťami základných práv a slobôd. Musím konštatovať, že túto podmienku predkladaný návrh neobsahuje práve preto, lebo by sme mohli presiahnuť rámec, ktorý je daný Ústavou Slovenskej republiky. Navrhovaná právna úprava vymedzuje pojem orgány verejnej správy a vymedzuje aj negatívne pôsobnosť verejného ochrancu práv. Poslaním verejného ochrancu práv je najmä poskytovanie neformálnej pomoci osobám nespokojným s vybavením veci, ktorá bola predmetom konania orgánov verejnej správy, alebo osobám, ktorých nespokojnosť smeruje proti konaniu alebo nečinnosti orgánov verejnej správy, alebo, ktoré sú nespokojné so správaním zamestnancov týchto orgánov. (Ruch v sále.) Prosím vás, páni poslanci, naozaj sa to veľmi zle prednáša, keď mi robíte kulisu vzadu. M. Andel, podpredseda NR SR: Pán podpredseda, na to, aby som upozorňoval poslancov, som tu ja. (Smiech a potlesk v sále.) Ľ. Fogaš, podpredseda vlády SR: Pán podpredseda, ale oni nerušili vás, zdá sa, ale mňa. Verejný ochranca práv svojou činnosťou nielen bezprostredne napomáha osobám žiadajúcim jeho pomoc, ale zároveň aj pri vykonávaní svojej činnosti. Súčasne upozorňuje na prípadné nedodržiavanie zákonnosti zo strany orgánov verejnej správy. Prijatie, samozrejme, tohto návrhu zákona bude mať dopady na štátny rozpočet. Chcem vás ubezpečiť, že štátny rozpočet počíta s tým, že verejný ochranca práv bude fungovať od budúceho roku a vynakladané prostriedky alebo počítané prostriedky sú v rozsahu 16 mil. korún. Prosím vás, páni poslanci a panie poslankyne, aby ste predložený návrh zákona podporili. Ďakujem tým, ktorí mi venovali pozornosť. M. Andel, podpredseda NR SR: Pán podpredseda, ďakujem vám za uvedenie vládneho návrhu zákona. Nech sa páči, zoberte si miesto určené pre navrhovateľov. Teraz dávam slovo spoločnému spravodajcovi, ktorého určil gestorský výbor Národnej rady Slovenskej republiky pre ľudské práva a národnosti, predsedovi výboru pre ľudské práva a národnosti pánovi Lászlóovi Nagyovi. Pán kolega, nech sa páči, máte slovo.